**Siseministri määruse „Ministri määruste muutmine seoses**

**perekonnaseisutoimingute seaduse, rahvastikuregistri seaduse ja riigilõivuseaduse muutmise seadusega“ eelnõu seletuskiri**

**1. Sissejuhatus**

**1.1. Sisukokkuvõte**

Eelnõuga rakendatakse perekonnaseisutoimingute seaduse, rahvastikuregistri seaduse ja riigilõivuseaduse muutmise seadust[[1]](#footnote-1), millega tehakse muudatusi perekonnaseisutoimingute seaduses (edaspidi *PKTS*), rahvastikuregistri seaduses (edaspidi *RRS*) ja riigilõivuseaduses, et lahendada praktikas esile kerkinud kitsaskohad, vähendada inimeste halduskoormust ning teha riigiga suhtlemine kiiremaks ja lihtsamaks.

Eelnõuga tehakse peamiselt järgmised muudatused:

* võimaldatakse moodustada muu Euroopa Liidu ja Euroopa Majanduspiirkonna liikmesriigi ning Šveitsi Konföderatsiooni kodanikule (edaspidi *EL-i kodanik*) isikukood elukoha registreerimise menetluses ilma eraldi isikukoodi andmise menetlust läbi viimata;
* eemaldatakse abielu lahutamise avaldustelt ja kannetelt väljad, kuhu tuleb abikaasadel märkida, mitmendat abielu lahutatakse;
* võimaldatakse viia sünni registreerimise menetlus 79-st kohaliku omavalitsuse üksusest (edaspidi *KOV*) 16-sse maakonnakeskuse kohaliku omavalitsuse üksusesse (edaspidi *MK KOV*);
* asendatakse senine mõiste „meditsiiniline sünnitõend“ mõistega „tervishoiuteenuse osutaja tõend“;
* muudetakse määruse pealkirja, sest muutub RRS-i § 53 lõikes 13 sätestatud volitusnormi sõnastus.

Vabariigi Valitsuse 22. detsembri 2011. aasta määrus nr 180 „Hea õigusloome ja normitehnika eeskiri“ näeb ette, et kui eelnõuga kavandatavate nõuete tõttu kasvab ettevõtjate, inimeste või vabaühenduste halduskoormus, tehakse muudatused ka halduskoormuse vähendamiseks. Antud eelnõuga aga ettevõtjate, inimeste ega vabaühenduste halduskoormus ei kasva, vaid hoopis väheneb. Eelnõuga tehtavatel muudatustel on mõju perekonnaseisuametnikele ja KOV-i registripidajatele ning sotsiaalne mõju inimestele. Eelnõuga tehakse inimesele riigiga suhtlemine kiiremaks ja lihtsamaks.

**1.2. Eelnõu ettevalmistajad**

Eelnõu ja seletuskirja on koostanud Siseministeeriumi rahvastiku toimingute osakonna:

1. õigusnõunik Annika Nõmmik Aydin ([annika.nommikaydin@siseministeerium.ee](mailto:annika.nommikaydin@siseministeerium.ee), tel 612 5184);
2. osakonnajuhataja Enel Pungas ([enel.pungas@siseministeerium.ee](mailto:enel.pungas@siseministeerium.ee), tel 612 5163);
3. perekonnaseisutoimingute talituse:

* juhataja Karin Saan ([karin.saan@siseministeerium.ee](mailto:karin.saan@siseministeerium.ee), tel 5308 8393) ja
* nõunik Viiu-Marie Fürstenberg ([viiu-marie.furstenberg@siseministeerium.ee](mailto:viiu-marie.furstenberg@siseministeerium.ee), tel 612 5160);

1. rahvastikuregistri halduse talituse:

* juhataja Mairis Kungla ([mairis.kungla@siseministeerium.ee](mailto:mairis.kungla@siseministeerium.ee), tel 612 5208);
* nõunikud Kristiina Randmäe ([kristiina.randmae@siseministeerium.ee](mailto:kristiina.randmae@siseministeerium.ee), tel 612 5015) ja

Helika Villmäe ([helika.villmae@siseministeerium.ee](mailto:helika.villmae@siseministeerium.ee), tel 5919 3769).

Eelnõu ja seletuskirja juriidilist kvaliteeti on kontrollinud Siseministeeriumi rahvastiku toimingute osakonna õigusnõunik Annika Nõmmik Aydin ([annika.nommikaydin@siseministeerium.ee](mailto:annika.nommikaydin@siseministeerium.ee), tel 612 5184).

Eelnõu ja seletuskirja on keeleliselt toimetanud Luisa Tõlkebüroo eesti keele toimetaja Tiina Alekõrs ([tiina@luisa.ee](mailto:tiina@luisa.ee)).

**1.3. Märkused**

Eelnõu ei ole seotud muu menetluses oleva eelnõuga, Vabariigi Valitsuse tegevusprogrammiga ega Euroopa Liidu õiguse rakendamisega.

Eelnõuga muudetakse **viit** määrust:

**1.** siseministri 3. jaanuari 2019. aasta määrus nr 2 „Elukohaandmete rahvastikuregistrisse kandmise kord, vormid ja nende täitmise juhend“ (edaspidi *määrus nr 2*) avaldamismärkega RT I, 09.01.2024, 23;

**2.** siseministri 3. jaanuari 2019. aasta määrus nr 1 „Isikukoodide moodustamise ja andmise kord“ (edaspidi *määrus nr 1*) avaldamismärkega RT I, 20.09.2023, 8;

**3.** regionaalministri 3. mai 2010. aasta määrus nr 8 „Perekonnaseisuasutusele esitatavate avalduste, paberil tehtavate perekonnaseisukannete ja perekonnasündmuse kohta väljastatavate tõendite vormid, abieluvõimetõendile kantavad andmed ning võõrkeelses tõendis kasutatavate keelte loetelu“ (edaspidi *määrus nr 8*) avaldamismärkega RT I, 19.12.2023, 17;

**4.** regionaalministri 22. juuni 2010. aasta määrus nr 9 „Perekonnaseisukannete tegemise ning väljatrüki edastamise ja säilitamise kord“ (edaspidi *määrus nr 9*) avaldamismärkega RT I, 15.11.2024, 3;

**5.** siseministri 27. detsembri 2022. aasta määrus nr 51 „Rahvastikuregistrisse kantud isiku enda, tema alaealiste laste ja eestkostetavate ning surnud abikaasa või registreeritud elukaaslase andmetele juurdepääsu tagamise täpsem kord“ (edaspidi *määrus nr 51*) avaldamis­märkega RT I, 19.12.2023, 18.

**2. Eelnõu sisu ja võrdlev analüüs**

Eelnõu koosneb **kuuest paragrahvist**, millest viimases määratakse jõustumisaeg.

**Paragrahviga 1** muudetakse määrust nr 2.

**Paragrahvi 1 punktiga 1** täiendatakse määruse nr 2 § 6. Täiendused tehakse seetõttu, et varem tuli EL-i kodanikul elukoha registreerimiseks esitada isikukoodi taotlus ja alles seejärel elukohateade. Menetluse lihtsustamiseks hakatakse edaspidi isikukoodi moodustama elukoha registreerimise menetluse osana sarnaselt näiteks abielu ja sünni registreerimise menetlusega. Seega esitab inimene vaid ühe taotluse, mis on EL-i kodanikule lihtsam ja kiirem.

Eelnõuga määratakse kindlaks isikusamasuse tuvastamise nõuded isikukoodi taotlemise korral. Nõuded jäävad samaks, nagu on praegu kehtestatud määruses nr 1, kuid need nõuded kehtestatakse ka määruses nr 2, sest edaspidi antakse EL-i kodanikule isikukood elukoha menetluses.

**Paragrahvi 1 punktiga 2** kehtestatakse määruse nr 2 lisad 1 ja 2 uues sõnastuses.

Vormide muudatused tehakse seoses perekonnaseisutoimingute seaduse, rahvastikuregistri seaduse ja riigilõivuseaduse muutmise seaduse[[2]](#footnote-2) ning Eesti Vabariigi valitsuse ja Soome Vabariigi valitsuse vahelise rahvastiku registreerimise kokkuleppega[[3]](#footnote-3).

RRS-i § 40 lõike 5 ja § 41 lõike 1 muudatuste kohaselt jäetakse eelnimetatud sätetest välja viide RRS-i § 40 lõike 3 punktile 5, et kaotada EL-i kodaniku kohustus esitada enne elukohateadet eraldi isikukoodi taotlus.

Kehtiva RRS-i § 40 lõike 5 ja § 41 lõike 1 kohaselt peab Eesti isikukoodita EL-i kodanik esitama enne esimest korda elukoha andmete RR-i kandmist (RRS-i § 40 lõike 3 punkt 5) isikukoodi taotluse, sest KOV moodustab isikukoodi eraldi menetluses. See tähendab, et elukoha registreerimiseks peab EL-i kodanik esitama kõigepealt isikukoodi taotluse ja seejärel elukohateate. Menetluse lihtsustamiseks hakkab KOV isikukoodi andma elukoha registreerimise menetluse osana sarnaselt näiteks abielu ja sünni registreerimise menetlusega. Seega saab EL‑i kodanik edaspidi esitada vaid ühe taotluse, mis on kiirem ja lihtsam nii EL-i kodanikule kui ka KOV‑ile.

Vormides tehakse muudatusi ka seetõttu, et RRS-i § 75 täiendatakse lõikega 11, milles sätestatakse, et kui KOV annab EL-i kodanikule isikukoodi, kandmaks tema elukoha andmed esimest korda RR‑i (RRS-i § 40 lõike 3 punkt 5), peab EL-i kodanik elukohateates märkima enda ja vajaduse korral teiste isikute, näiteks abikaasa või lapse kohta:

1. RRS-i § 75 lõike 1 punktides 1 ja 3–6 nimetatud andmed:

* isikunimi;
* kontaktandmed;
* olemasolu korral välisriigi isikukood;
* välisriigist saabumisel eelmise elukoha riik ja Eestist välismaale lahkumise aeg;
* kõrgeim omandatud haridustase;
* ütluspõhised andmed rahvuse, emakeele ja omandatud kõrgeima haridustaseme kohta, kui neid ei ole RR-is või kui haridustase on muutunud ja muudatust ei ole RR-i kantud RRS-i § 21 lõike 1 punkti 16 alusel;

1. RRS-i § 41 lõike 1 punktides 2, 3, 5 ja 10 nimetatud andmed:

* sugu;
* sünniandmed, sealhulgas sünniaeg ja -koht;
* kodakondsuse andmed;
* isikut ja kodakondsust tõendava dokumendi andmed.

RRS-i § 41 lõike 1 punktides 2, 3, 5 ja 10 nimetatud andmed tuleb esitada vaid juhul, kui need ei ole KOV-ile isikut tõendavalt dokumendilt kättesaadavad. See tähendab, et kui EL-i kodanik esitab kohapeal elukohateadet esitades oma isikut tõendava dokumendi ja seal peal on RRS-i § 41 lõike 1 punktides 2, 3, 5 ja 10 nimetatud andmed, siis neid EL-i kodanik elukohateatele enam lisama ei pea, vaid need saab ametnik otse isikut tõendavalt dokumendilt kätte.

Vormide muudatused on vajalikud, sest edaspidi antakse isikukood elukoha registreerimise menetluse osana. Seetõttu peavad elukohateates olema märgitud andmed, mida on vaja isikukoodi moodustamiseks ja mis praegu esitatakse isikukoodi taotluses.

Täiendav teave on lisatud vormidele ka seosesSoomest Eestisse või Eestist Soome elama asumisega, sest Eesti ja Soome vahetavad vastastikku rahvastikuregistri andmeid.

Kui isik asub Soomest Eestisse elama, edastatakse tema Eesti elukoha aadress Soomele ja kantakse Soome rahvastikuregistrisse. Kui isik on Soome kodanik ja vahetab Eestis hiljem elukohta, edastatakse Soomele ka iga uue elukoha aadress.

Kui isik asub Eestist Soome elama, vaadatakse tema elukohateade läbi, kui selle esitamisest on möödas kolm kuud ja selle jooksul ei ole Soome edastanud Eestile selle isiku kohta Soome elukoha aadressi. Sellisel juhul võtab KOV isikuga ühendust ja isik peab esitama dokumendi, mis tõendab, et tema Soome elukoha aadress on kantud Soome rahvastikuregistrisse. Isikule on oluline teada, et Eestisse elukoha registreerimisel lõpetatakse tema Soome elukoha aadressi kehtivus.

Elukohateatel on ka lisaleht, mille kohaselt saab EL-i kodanik Eesti isikukoodi moodustamiseks vajaduse korral isikut tõendava dokumendi andmed märkida lisalehele, kui elukohateade täidetakse enne KOV-ile esitamist või kui see lihtsustab kõigi nende isikute andmete korraga esitamist, kelle elukoha aadressi muudetakse.

**Paragrahviga 2** muudetakse määrust nr 1.

**Paragrahvi 2 punktiga 1** asendatakse määruse nr 1 § 5 lõigetes 1 ja 3 ning § 6 lõikes 2 sõnad „meditsiinilise sünnitõendi“ sõnadega „tervishoiuteenuse osutaja tõendi“.

Perekonnaseisutoimingute seaduse, rahvastikuregistri seaduse ja riigilõivuseaduse muutmise seadusega[[4]](#footnote-4) võetakse kasutusele ühtne mõiste „tervishoiuteenuse osutaja tõend“. Eri õigusaktides on kasutusel erinevad mõisted – „meditsiiniline sünnitõend“ ja „tervishoiuteenuse osutaja tõend“ – ning seega tuleb selguse huvides kasutusele võtta üks mõiste. Kuna ei ole kehtestatud sellist tervishoiuteenuse osutaja tõendit, mille nimetus oleks „meditsiiniline sünnitõend“, siis on parem võtta kasutusele mõiste „tervishoiuteenuse osutaja tõend“, sest selle mõiste sisu on laiem ja võimaldab sünni registreerimise alusdokumendina arvestada erinevaid tervishoiuteenuse osutaja väljastatavaid dokumente. Lisaks on PKTS-is juba kasutusel ka mõiste „tervishoiuteenuse osutaja tõend“ ja kahte paralleelmõistet ei ole õige kasutada.

**Paragrahvi 2 punktiga 2** täiendatakse määruse nr 1 § 5 lõiget 1 punktiga 11, sest perekonnaseisutoimingute seaduse, rahvastikuregistri seaduse ja riigilõivuseaduse muutmise seadusega[[5]](#footnote-5) täiendatakse PKTS-i §-ga 211, mille lõike 1 punkti 2 kohaselt on tervishoiuteenuse osutaja tõendil ka andmed lapse sünnikoha kohta.

**Paragrahvi 2 punktiga 3** täiendatakse määrust nr 1 §-ga 72, mille kohaselt EL-i kodanikule, kelle elukoht registreeritakse Eestis esimest korda ja kellele ei ole varem isikukoodi antud, annab isikukoodi elukohajärgne KOV-i elukoha aadressi RR-i kandmisel.

**Paragrahvi 2 punktiga 4** muudetakse määruse nr 1 § 8. Sellega seoses tunnistatakse kehtetuks ka määruse nr 1 § 8 lõige 4, mille kohaselt EL-i kodanikule, kelle elukoht registreeritakse Eestis esimest korda ja kellele ei ole varem isikukoodi antud, annab isikukoodi isiku taotluse alusel (määruse nr 1 lisa 1) elukohajärgse KOV-i pädev asutus. Praegu kehtivas määruses nr 1 on juba 2023. aastal kehtetuks[[6]](#footnote-6) tunnistatud § 8 lõiked 2, 3 ja 31.

Kuna määruse nr 1 §-s 8 on viide määruse nr 1 lisa numbrile, mis jäetakse eelnõuga määrusest nr 1 välja, siis kehtestatakse § 8 tekst selguse mõttes uues sõnastuses, mille kohaselt EL-i kodanikule, kelle elukoht registreeritakse Eestis esimest korda ja kellele ei ole varem isikukoodi antud, annab isikukoodi elukohajärgne KOV-i elukoha aadressi RR-i kandmisel.

**Paragrahvi 2 punktiga 5** muudetakse määruse nr 1 § 9 lõiget 1, sest ka selles sättes on viide määruse nr 1 lisa numbrile, kuid eelnõuga jäetakse see lisa määrusest nr 1 välja ning kehtestatakse uus lisa, millel ei ole numbrit.

**Paragrahvi 2 punktiga 6** muudetakse määruse nr 1 § 10 lõiget 1, milles sätestatakse, et kui isikukoodi taotletakse määruse nr 1 §-s 8 või 9 nimetatud juhul, tuvastatakse taotluse esitaja isik isikut tõendavate dokumentide seaduse § 2 lõike 2 punktides 1, 12–8 või §-s 4 sätestatud dokumendi või välisriigi reisidokumendi alusel.

**Paragrahvi 2 punktidega 7** ja **8** tunnistatakse kehtetuks määruse nr 1 olemasolevad lisad 1 ja 2 ning kehtestatakse lisa uues sõnastuses. Seni kehtinud määruse nr 1 lisasid eristati isikukoodi andmise põhjuse ja isikukoodi andva asutuse menetlusest lähtuvalt. Määruse nr 1 lisa 1 kasutasid MK KOV ja KOV EL-i kodaniku puhul, kes soovis Eestis elukohta registreerida, või isiku puhul, kes vajas isikukoodi riigi andmekogusse kandmiseks. Määruse nr 1 lisa 2 kasutasid eri asutused välisriigis elava isiku puhul, kes vajas isikukoodi riigi andmekogusse kandmiseks. Kuna edaspidi saab EL-i kodanikule anda isikukoodi elukohamenetluse sees ja eraldi taotlust isikukoodi saamiseks pole EL-i kodanikul vaja esitada, siis ei ole kahe erineva lisa olemasolu enam vajalik ning määruse nr 1 uus lisa katab ära kõikide nende asutuste vajaduse, kes annavad isikule isikukoodi riigi andmekogusse kandmiseks. Määruse nr 1 uues lisas ei ole lisatud isikukoodi taotlusele põhjust, et EL-i kodaniku elukoha andmed kantakse Eestis RR-i, ning muus osas jäävad eelnõuga kehtestataval määruse nr 1 lisal ehk isikukoodi taotlusel samad andmeväljad, mis praegu kehtivatel lisadel 1 ja 2.

**Paragrahviga 3** muudetakse määrust nr 8.

Määruse nr 8 lisad 6, 61, 7, 15 ja 151 kehtestatakse uues sõnastuses. Muudatused tehakse seoses perekonnaseisutoimingute seaduse, rahvastikuregistri seaduse ja riigilõivuseaduse muutmise seadusega[[7]](#footnote-7) PKTS-i § 44 lõike 2 punkti 3 kehtetuks muutmisega. PKTS-i § 44 lõike 2 punkti 3 kohaselt väljendavad abikaasad abielu lahutamise avalduses soovi lahutada abielu ja kinnitavad, et neil ei ole vaidlusi abielu lahutamisega seotud asjaolude üle, ning lisaks eelnimetatule märgitakse avalduses, mitmendat abielu lahutatakse. See punkt jäeti PKTS-ist välja, sest ei olnud üheselt mõistetav, kas küsimus eeldab vastust, mitmes lahutusega lõppev abielu see inimesele on või mitmes lõppev abielu see temale üleüldse on (abielu võib lõppeda ka surmaga). Samas ei oma abielu lahutamise menetluses tähtsust, mitmes abielu läbi saab. Abielu lahutamisel on oluline vaid see, et RR-is oleks olemas lahutatava abielu dokument. Ka statistika jaoks ei võeta seda teavet RR‑ist.

Määruse nr 1 lisades 6, 61, 7, 15 ja 151 tehakse järgmised muudatused:

⦁ lisa 6 „Abielu lahutamise ühine avaldus“ – mõlema abikaasa alt eemaldatakse rida „Lahutatav abielu on minu \_\_\_\_ (mitmes) abielu.“;

⦁ lisa 61 „Abielu lahutamise ühine avaldus“ – mõlema abikaasa alt eemaldatakse rida „Lahutatav abielu on minu \_\_\_\_ (mitmes) abielu.“;

⦁ lisa 7 „Abielu lahutamise eraldi esitatav avaldus“ – avaldaja alt eemaldatakse rida „Lahutatav abielu on minu \_\_\_\_ (mitmes) abielu.“;

⦁ lisa 15 „Abielulahutuse kanne“ – teiselt leheküljelt eemaldatakse mehe ja naise andmete alt rida „mitmes abielu“;

⦁ lisa 151 „Abielulahutuse kanne“ – teiselt leheküljelt eemaldatakse esimese abikaasa ja teise abikaasa andmete alt rida „mitmes abielu“.

**Paragrahviga 4** muudetakse määrust nr 9.

**Paragrahvi 4 punktidega 1–4 ja 6–8** tehakse muudatusi määruse nr 9 §-des 8, 101, 16, 211, 31, 52 ja 541.

Muudatused tehakse seoses perekonnaseisutoimingute seaduse, rahvastikuregistri seaduse ja riigilõivuseaduse muutmise seadusega[[8]](#footnote-8) sünni registreerimise menetluse viimisega 79 KOV-ist 16 MK KOV-i.

Määruse nr 9 § 8 lõikega 2 sätestatakse, et kui ükski valla- või linnavalitsuse perekonnaseisuametnik ei tohi perekonnaseisukannet teha toimingu tegemise piirangu tõttu, mis on sätestatud PKTS-i §-s 14, registreeritakse alusdokumendid ning edastatakse menetlustoimik ja paberil avaldus kande tegemiseks pädevale perekonnaseisuasutusele. Määruse nr 9 § 8 lõikes 2 asendatakse sõnad „valla- või linnavalitsuse“ sõnadega „MK KOV“, sest edaspidi ei saa sündi registreerida enam igas KOV-is. Seega, edaspidi saavad need perekonnaseisuametnikud, keda sättes mõeldud on, olla vaid MK KOV-i perekonnaseisuametnikud.

Määruse nr 9 § 101 lõike 1 kohaselt parandab RR-i kantud perekonnaseisuandmetes avastatud vea selle avastanud perekonnaseisuasutuse asukohajärgne MK KOV. Eelnõuga jäetakse määruse nr 9 § 101 lõikest 1 välja sõnad „perekonnaseisuasutuse asukohajärgne“, sest kõikides KOV-ides ei ole alates 1. jaanuarist 2026 enam sünni registreerimise pädevust. Kehtiva määruse nr 9 § 101 lõike 2 kohaselt peab aasta jooksul kande parandama selle vea teinud perekonnaseisuasutus. Kui alates 1. jaanuarist 2026 ei ole kõikides valla- ja linnavalitsustes enam sünni registreerimise pädevust, ei saa nad aasta enne seda enda tehtud vea puhul sünnikannet parandada. Seetõttu on vaja kehtestada rakendussäte, et aasta jooksul peale sünnikande tegemist avastatud vea parandab KOV-i asukohajärgne MK KOV. Kui KOV-ilt sünni registreerimise pädevuse äravõtmisest on möödunud rohkem aega kui üks aasta, siis on määruse nr 9 sama paragrahvi lõike 1 kohaselt parandamise pädevus MK KOV-il.

Määruse nr 9 § 11 lõikega 1 sätestatakse, et kui valla- või linnavalitsusel on vaja sisestada RR-i andmed Eesti või välisriigi perekonnaseisudokumendilt, rahvusvahelise kaitse andmise otsuselt või kohtulahendilt, teeb andmehõivekande MK KOV. Eelnõuga jäetakse määruse nr 9 § 11 lõikest 1 välja sõnad „valla- või linnavalitsusel“, sest edaspidi ei saa kõik KOV-id enam sünde registreerida ning valla- või linnavalitsusel ei ole toiminguid, mille kohta see säte kohalduks. See kehtib edaspidi vaid MK KOV-i kohta.

Määruse nr 9 § 21 lõikega 3 sätestatakse, et kui sünni registreerimise avaldus ja § 21 lõigetes 1 või 2 sätestatud dokument esitatakse valla- või linnavalitsusele, edastatakse see dokument andmete sisestamiseks valla- või linnavalitsuse asukohajärgsele MK KOV-ile. Eelnõuga tunnistatakse määruse nr 9 § 21 lõige 3 kehtetuks, sest edaspidi saavad sündi registreerida vaid 16 MK KOV-i. Seega saab sünni registreerimise avaldust esitada vaid MK KOV-ile, mitte valla- või linnavalitsusele.

Määruse nr 9 § 31 lõikega 8 sätestatakse, et kui surma registreerimisel selgub, et surnule kuulus alaealise lapse ainuhooldusõigus või surnu oli piiratud teovõimega isiku eestkostja, teatab perekonnaseisuametnik surmast esimesel võimalusel lapse või eestkostetava elukohajärgsele valla- või linnavalitsusele või kohtule. Eelnõuga tunnistatakse määruse nr 9 § 31 lõige 8 kehtetuks, sest valdav osa surmadest registreeritakse automaatselt peale seda, kui tervishoiuteenuse osutaja on edastanud arstliku surmateatise andmed rahvastikuregistrisse. PKTS-i §-ga 34 sätestatakse, et kui surma registreerimisel ilmneb, et surnule kuulus alaealise lapse ainuhooldusõigus või surnu oli piiratud teovõimega isiku eestkostja, teavitab rahvastikuregistri vastutav töötleja rahvastikuregistri vahendusel surmast lapse või eestkostetava elukohajärgset valla- või linnavalitsust. Seega on eestkostet vajavatest isikutest teavitamine tagatud Siseministeeriumi vahendusel ja määruse nr 9 § 31 lõige 8 ei ole enam vajalik.

Määruse nr 9 § 52 lõike 1 kohaselt säilitab valla- ja linnavalitsus paberil tehtud sünnikande koos isiku esitatud avaldusega, mille alusel kanne on tehtud. Eelnõuga tunnistatakse määruse nr 9 § 52 lõige 1 kehtetuks, sest kõik KOV-id ei saa enam edaspidi sünde registreerida ning seega ei saa neil tekkida ka kohustust säilitada sünnikannet koos esitatud avaldusega.

Eelnõuga lisatakse määruse nr 9 rakendussätete hulka § 541, mille kohaselt vahemikus 2025. aasta 1. jaanuarist kuni 2025. aasta 31. detsembrini valla- või linnavalitsuse tehtud sünnikandes avastatud vea parandab selle valla- või linnavalitsuse asukohajärgne MK KOV, sest kõikidel KOV‑idel ei ole 2026. aasta jaanuarist enam sünni registreerimise pädevust ning nende vead parandavad MK KOV-id.

**Paragrahvi 4 punktiga 5** asendatakse määruse nr 9 § 211 lõike 1 punktis 1 sõnad „meditsiinilise sünnitõendi“ sõnadega „tervishoiuteenuse osutaja tõendi“, sest perekonnaseisutoimingute seaduse, rahvastikuregistri seaduse ja riigilõivuseaduse muutmise seadusega[[9]](#footnote-9) võetakse kasutusele ühtne mõiste „tervishoiuteenuse osutaja tõend“.

**Paragrahviga 5** muudetakse määruse nr 51 pealkirja.

Määruse nr 51 pealkiri „Rahvastikuregistrisse kantud isiku enda, tema alaealiste laste ja eestkostetavate ning surnud abikaasa või registreeritud elukaaslase andmetele juurdepääsu tagamise täpsem kord“ asendatakse pealkirjaga „Rahvastikuregistrisse kantud isiku enda, tema alaealiste laste ja eestkostetavate ning surnud abikaasa või surnud registreeritud elukaaslase andmete loetelu nendele juurdepääsu tagaja kaupa“. Pealkirja muutmine on vajalik, sest perekonnaseisutoimingute seaduse, rahvastikuregistri seaduse ja riigilõivuseaduse muutmise seadusega[[10]](#footnote-10) muudetakse RRS-i § 53 lõikes 13 sätestatud volitusnormi sõnastust. Volitusnormi sisu ei muutu, muutub vaid pealkiri.

**Paragrahviga 6** sätestatakse eelnõu jõustumine. Eelnõu § 4 punktid 1–4 ja 6–8 jõustuvad 1. jaanuaril 2026 ning ülejäänud eelnõu jõustub 2. detsembril 2025, sest samadel kuupäevadel jõustuvad ka perekonnaseisutoimingute seaduse, rahvastikuregistri seaduse ja riigilõivuseaduse muutmise seaduse[[11]](#footnote-11) sätted.

**3. Eelnõu vastavus Euroopa Liidu ja rahvusvahelisele õigusele ning Eesti Vabariigi põhiseadusele**

Eelnõu on kooskõlas isikuandmete kaitse üldmäärusega[[12]](#footnote-12). Rahvusvahelisi kohtulahendeid eelnõus käsitletud teemadel Eesti kohta ei ole.

Eelnõu koostamisel on analüüsitud selle kooskõla Eesti Vabariigi põhiseadusega (edaspidi *PS*), sealhulgas isikuandmete töötlemise põhimõtetega. Eelnõu võib riivata järgmisi PS-i põhiõigusi:

* § 12: kõik on seaduse ees võrdsed;
* § 14: õigus korraldusele ja menetlusele[[13]](#footnote-13);
* § 19: õigus vabale eneseteostusele;
* § 26: õigus perekonna- ja eraelu puutumatusele.

PS-i kommenteeritud väljaandes[[14]](#footnote-14) on märgitud:

Informatsiooniline enesemääramine tähendab igaühe õigust ise otsustada, kas ja kui palju tema kohta andmeid kogutakse ja salvestatakse, seetõttu on eraelu kaitse üheks oluliseks valdkonnaks isikuandmete kaitse. Riigikohtu halduskolleegium on märkinud: „Eraelu puutumatuse riivena käsitatakse muu hulgas isikuandmete kogumist, säilitamist, kasutamist ja avalikustamist.“ ([RKHKo 12.07.2012, 3-3-1-3-12](https://www.riigikohus.ee/et/lahendid?asjaNr=3-3-1-3-12), p 19).

Kuigi PS-is ei ole inimväärikust eraldi põhiõigusena nimetatud, on see põhiseadusliku põhimõttena §-s 10. PS-i §-st 14 tuleneva hea halduse põhimõtte kohaselt tuleb tagada inimesele menetluses vajalik teave ja anda talle piisavalt selgitusi, et võimaldada tal teostada oma õigusi ja vabadusi. Tagatud peab olema, et igal eelnõu muudatusel on seaduslik alus, muudatused on proportsionaalsed ja põhiõiguste kaitseks võetakse piisavaid meetmeid. Eelnõu laiendab, mitte ei kitsenda põhi­õiguste adressaatide õigusi, sealhulgas lisandub võimalus esitada lahutusavaldus MK KOV‑ile e‑rahvastikuregistris.

Järelikult on eelnõu kooskõlas nii Euroopa Liidu ja rahvusvahelise õiguse kui ka PS-iga.

**4. Määruse mõjud**

**4.1. Võimaldatakse viia sünni registreerimise menetlus 79 KOV-ist 16 MK KOV-i**

**4.1.1. Mõju riigi- ja kohaliku omavalitsuse asutuste korraldusele**

I

Mõju sihtrühm: MK KOV-id (16)

Sihtrühm on **väike**. Muudatus mõjutab MK KOV-ides sünde registreerivaid perekonnaseisuametnikke, keda on igas MK KOV-is üldjuhul 1–2.

Mõju ulatus on **keskmine**, võivad kaasneda muudatused sihtrühma käitumises, kuid eeldatavalt ei kaasne nendega kohanemisraskusi, sest ka praegu registreeritakse sünde MK KOV-ides. Seega ei ole see nendele perekonnaseisuametnikele uus ülesanne. Muudatusena võib välja tuua asjaolu, et MK KOV-ides võib suureneda selliste sünni registreerimise avalduste arv, mida ei ole võimalik e‑teenuses esitada, ning seetõttu tuleb minna kohapeale avaldust esitama. Kui avaldus esitatakse e‑teenuses ja tegemist on lihtsama menetlusega, mille puhul on võimalik teha automaatkanne ametniku vahetu sekkumiseta, siis selliste sünni registreerimiste osas MK KOV-ide töökoormus pigem väheneb.

Mõju esinemise sagedus on **keskmine**. MK KOV-is töötavad perekonnaseisuametnikud puutusid kuni sünni registreerimise automaatkannete käivitamiseni muudatuste tagajärgedega kokku regulaarselt ehk igal tööpäeval. Näiteks Tartu Linnavalitsus registreeris 2023. aastal 826 sündi, Tallinna Perekonnaseisuamet 3609 ja Pärnu Linnavalitsus 373 sündi. 5. aprillist 2024 hakati RR‑is tegema sünni registreerimise automaatkandeid, mis vähendas ametniku vahendusel registreeritud sündide arvu suures mahus (vt andmed allpool). Seega, kuigi varem on osas KOV-ides olnud sünni registreerimiste arv suur, siis automaatkannete tõttu on sünni registreerimiste arv KOV-ides praeguseks märkimisväärselt kahanenud. 2025. aasta esimese üheksa kuuga registreeris Tartu Linnavalitsus 109 sündi, Tallinna Perekonnaseisuamet 646 sündi ja Pärnu linnavalitsus 37 sündi. Kuna inimesed soovivad peale sünni automaatkannet mõnikord ka pabertõendeid, siis neid on konkreetsed asutused väljastanud järgmiselt: Tartu linnavalitsus 148, Tallinna Perekonnaseisuamet 680 ja Pärnu linnavalitsus 148 korda.

Ebasoovitava mõju kaasnemise risk on **väike**. MK KOV-ide töökoormus võib suureneda, kuid mitte oluliselt, sest enamik sünni registreerimise avaldusi esitatakse juba praegu e-teenuse kaudu. Kui arvestada juba lisanduvate automaatsete sünni registreerimistega, siis ei ole menetluste arv MK KOV-ides kuigi suur. Samas annab sündide registreerimise automatiseerimine MK KOV-idele võimaluse pühendada rohkem aega keerulisematele juhtumitele ning neisse rohkem süüvida, et need inimese jaoks kiiresti ja mugavalt ära lahendada.

Muudatusel on lisaks positiivne külg, sest MK KOV-ides on ka seni olnud rohkem menetlusi võrreldes ülejäänud KOV-idega ning need perekonnaseisuametnikud on ka siiani kokku puutunud keerulisemate juhtumitega. Seega on neil suurem kogemus erinevate juhtumite lahendamisel. Seetõttu ei vaja nad keerulisemate juhtumite lahendamiseks nii palju juhendamist Siseministeeriumilt ning saavad iseseisvalt menetlused kiirelt ja korrektselt tehtud.

Muudatusel võib olla ka kaudne positiivne mõju. Väikestes KOV-ides elavad inimesed ei pruugi soovida läbida pikka vahemaad ja sõita MK KOV-i sünni registreerimiseks, seetõttu võivad nad kasutada sünni registreerimiseks hoopis e-teenust turvalises veebikeskkonnas. Umbes 15%-l juhtudest ei peaks sündi registreerima kohapeal, kuid inimesed teevad seda mingil põhjusel praegu siiski kohapeal. Nende juhtumite puhul võivad inimesed tulevikus eelistada e-teenust ja neist juhtumitest osa võidakse kanda RR-i automaatselt ilma ametniku sekkumiseta. See omakorda hoiab kokku ametnike tööaega, et nad saaksid tegeleda keerukamate juhtumitega.

II

Mõju sihtrühm: 79 KOV-i

Sihtrühm on **väike**. Muudatus mõjutab KOV-ides sünde registreerivaid perekonnaseisuametnikke, keda on igas MK KOV-is üldjuhul 1–2.

Mõju ulatus KOV-idele on **suur**, sest KOV-ides sünde registreerivate perekonnaseisuametnike senine toimimine võib varasemaga võrreldes märkimisväärselt muutuda ja eeldab KOV-idelt sihiteadlikku ümberkohanemist. Kuna sündide registreerimine plaanitakse koondada senise 79 KOV-i asemel 16 MK KOV-i (KOV või tema õigusjärglane, kuhu kuulub loetelus nimetatud haldusüksus: Haapsalu linn, Hiiu vald (Kärdla linn), Jõgeva linn, Jõhvi vald (Jõhvi linn), Kuressaare linn, Narva linn, Paide linn, Põlva vald (Põlva linn), Pärnu linn, Rakvere linn, Rapla vald (Rapla linn), Tallinn, Tartu linn, Valga linn, Viljandi linn, Võru linn), siis kõik ülejäänud KOV-id, kus praegu sünde registreerida saab, ei täida edaspidi enam seda riiklikku ülesannet. Muudatus on läbi räägitud Eesti Linnade ja Valdade Liiduga, kes seda muudatust toetab.

Mõju esinemise sagedus on KOV-ide lõikes **erinev** olenevalt sellest, kui palju sünde nendes registreeriti. Mõnes KOV-is on sündide registreerimisi vähe, samas kui teises KOV-is registreeritakse neid iga päev.

Alates 5. aprillist 2024 hakati tegema sünni registreerimise automaatkandeid, mis vähendavad ametnike töökoormust oluliselt. 2024. aastal registreeriti RR-is kokku 9643 sündi. Neist 4057 tehti ametnike poolt ja 5586 automaatkandega. See tähendab, et 2024. aastal registreeriti kokku ligi 58% sündidest automaatselt. 2561 automaatkande läbinud toimikut suunati siiski ametniku töölauale paberil sünnitõendi trükkimiseks.

2025. aasta üheksa kuu jooksul registreeriti RR-is kokku 6926 sünnikannet – neist 1328 tehti ametnike poolt ja 5598 automaatkandega. Seega moodustab automaatkannete arv 2025. aasta esimese üheksa kuuga u 81% kõikidest sündidest. 2025. aasta üheksa kuuga esitati 88,6% kõikidest sünni registreerimise avaldustest e-teenuses. Seega esitati kohapeal avaldus üksnes 11,4% juhtudest ning järelikult on vajadus minna sündi registreerima KOV-i kohapeale pigem väike.

Ebasoovitava mõju kaasnemise risk on **väike**. Kuna ametnike registreeritud sündide arv on oluliselt kahanenud, siis on juba praegu paljudele KOV-idele koormav hoida asutuses tööl kahte perekonnaseisuametniku pädevusega töötajat. Kuigi KOV-ides ei ole sünni registreerimisi nii palju, et selleks oleks vaja kahte ametnikku, tuleb hoida pädevat asendajat puhkuste ja haiguste perioodiks.

KOV-id, kes edaspidi enam sünde ei registreeri, peavad leidma selles KOV-is sünde registreerivale perekonnaseisuametnikule uued ülesanded. Samas teevad KOV-ides ametnikud perekonnaseisuametniku tööd vaid osakoormusega oma tööst ning täidavad juba praegu perekonnaseisuametniku töö kõrval ka teisi KOV-i ülesandeid. Seega ei pruugi KOV-idele olla probleem anda ametnikule muid ülesandeid. Samas ei saa välistada, et osas KOV-ides võib see tähendada ametnike koondamist, sest neile ei ole piisavalt uusi ülesandeid anda.

Samas, kui kõik 79 KOV-i ei pea enam sünde registreerima, saavad need KOV-id, kes edaspidi sünde ei registreeri, suunata soovi korral sünni registreerimise ülesande täitmise arvelt vabanevad ametnikud tööle KOV-i teistesse valdkondadesse, kui KOV-il on nende ametnike palgal hoidmiseks raha. Mõnes KOV-is ei pruugigi olla mõistlik hoida tööl ametnikku ja koolitada teda üksikute toimingute jaoks, eriti kui lähedal on mõni MK KOV, kus on üldjuhul palju menetlusi ja pädevad ametnikud. Seega saaks inimesed suunata kasutama e-teenust või lähimasse MK KOV-i ning igas väikeses KOV-is, kus aastas võib olla vaid paar sünni registreerimist, ei peaks olema selle jaoks eraldi kahte ametnikku.

Lisaks sünde registreerivatele ametnikele KOV-is mõjutab muudatus ka sotsiaal- ja lastekaitse valdkonna spetsialiste. Teatud juhtudel on KOV sündinud lapse seadusest tulenev eestkostja, kes peab esitama lapse sünni registreerimise avalduse. Sellisel juhul ei saa avaldust esitada e-teenuses, vaid selleks tuleb edaspidi minna MK KOV-i kohapeale avaldust esitama. Samas ei esine niisuguseid olukordi kuigi sageli.

III

Mõju sihtrühm: Siseministeerium

Sihtrühm on **väike**. Muudatus mõjutab Siseministeeriumi ametnikke, kes juhendavad perekonnaseisuasutusi perekonnaseisutoimingute tegemisel. Siseministeerium korraldab ka perekonnaseisuametnike koolitamist ja eksami tegemist, lahendab perekonnaseisutoimingute tegemise kohta esitatud vaideid ning teeb järelevalvet. Siseministeeriumi rahvastiku toimingute osakonnas töötab veidi üle 20 ametniku, kellest umbes pooled tegelevad perekonnaseisuametnike juhendamisega.

Mõju ulatus on **väike**. Kuigi võivad kaasneda muudatused sihtrühma käitumises, ei kaasne nendega eeldatavalt kohanemisraskusi, sest sünni menetlus jääb üldjoontes samaks, kuid muutuvad kohad, kus sündi registreeritakse. Kuna sünni registreerimise kohti jääb vähemaks, siis kahaneb ka nende ametnike arv, keda Siseministeerium sünni registreerimise menetluse läbiviimiseks koolitab ja juhendab.

Mõju esinemise sagedus on **suur**, sest Siseministeeriumi rahvastiku toimingute osakonna ametnikud puutuvad muudatuste tagajärgedega kokku regulaarselt ehk igal tööpäeval. Rahvastiku toimingute osakond peab tagama PKTS-i menetluste, sealhulgas sünni registreerimise menetluse kvaliteedi. Kui sünde registreeritakse vaid 16 MK KOV-is, siis loodetavasti on nendel ametnikel rohkem menetlusi ja seega ka rohkem praktikat ning nad on pädevamad iseseisvalt keerulisemaid juhtumeid lahendama. See hoiab Siseministeeriumi ametnike tööaega kokku selleks, et tegeleda harva ettetulevate ja keerulisemate juhtumite lahendamisega.

Ebasoovitava mõju kaasnemise risk on **väike või puudub** üldse. Muudatusel on positiivne mõju. Kui MK KOV-i ametnikel on rohkem juhtumeid ja suurem pädevus nende lahendamiseks, siis vähendab see Siseministeeriumi nõustamisvajadust ning jätab rohkem aega keerulisemate juhtumitega tegelemiseks. Negatiivse mõjuna võib välja tuua selle, et muudatuse jõustumise järel võidakse alguses esitada rohkem küsimusi, sest seadus on uus. Tõenäoliselt varsti pärast seaduse jõustumist küsimuste arv väheneb ning nii inimesed kui ka ametnikud harjuvad uute reeglitega kiiresti.

**4.1.2. Sotsiaalne mõju**

Mõju sihtrühm: sünde registreerivad lapsevanemad või teised lapse seaduslikud esindajad

Sihtrühm on teoreetiliselt **suur**, sest ühel või teisel viisil võivad elu jooksul sünni registreerimise menetlustega kokku puutuda kõik Eesti elanikud, keda Statistikaameti kodulehe andmetel (2025. aasta 22. septembri seisuga) on 1 369 995 inimest.

Mõju ulatus on **keskmine**, sest võivad kaasneda muutused sihtrühma käitumises, kuid eeldatavalt ei kaasne nendega kohanemisraskusi. Edaspidi ei saa inimesed enam sündi kõigis 79 KOV-is registreerida, seda saab teha vaid 16 MK KOV-is ning tulevikus on plaanis neid kohti veelgi vähendada. Seega peab osa inimesi sõitma suurema vahemaa juhul, kui nad soovivad või neil on vajadus esitada sünni registreerimise avaldus KOV-is kohapeal. Mõju ulatus on kõige suurem nende inimeste puhul, kes elavad keskustest kaugel ja peavad kaugemale sõitma. Kuid nagu öeldud, enamasti ei puutu inimesed sünni registreerimise menetlusega kokku iga päev ja seega peaks pikema vahemaa läbima väga harva.

Mõju esinemise sagedus on **väike**, kuna inimene ei puutu sünni registreerimisega kokku regulaarselt ega tihti, üldjuhul tuleb seda inimese elus harva ette ning mõni inimene ei puutu muudatusega kunagi kokku. Näiteks Statistikaameti teabe kohaselt on „keskmiselt ühel Eestis elaval emal 1,9 last. Kõige madalam on see näitaja Ida-Virumaal ja Harjumaal ning kõige kõrgem Jõgevamaal ja Järvamaal.“

Ebasoovitava mõju kaasnemise risk inimestele on **keskmine**. Muudatusel võib olla inimestele koormav mõju, sest nad on sunnitud kohapeal sünni registreerimiseks läbima suurema vahemaa, et sõita MK KOV-i, praegu saaksid nad soovi korral registreerida sünni oma elukohajärgses KOV-is. Ebasoovitava mõju kaasnemise risk on suurem nende inimeste puhul, kes ei saa e-teenuses sündi registreerida (u 1,5% kõikidest sünni registreerimistest 2023. aastal), näiteks alaealised lapsevanemad. Need inimesed peavad sünni registreerimiseks MK KOV-i kohale sõitma, sest neil ei ole teist võimalust. Samas asuvad ka sünnitushaiglad ja lastearstid sageli maakonnakeskustes, mistõttu on inimestel nagunii vajadus liikuda asju ajama kaugemale kui oma koduvalda ning sellest lähtudes ei ole ebasoovitav mõju nii suur.

E-teenuses esitatud sünni registreerimise avalduste arv on stabiilselt olnud üle 80% kõikidest sünni registreerimise avaldustest aastas:

• 2021. aastal 82%,

• 2022. aastal 81%,

• 2023. aastal 83%,

• 2024. aastal 86,5%,

• 2025. aasta üheksa kuu jooksul 88,6%.

E-teenuse vahendusel esitatud sünni registreerimise avalduste puhul ei ole ametniku füüsiline asukoht oluline. 23. veebruaril 2022. aastal võttis Riigikogu vastu rahvastikuregistri seaduse muutmise ja sellega seonduvalt teiste seaduste muutmise seaduse[[15]](#footnote-15), mille kohaselt saab registreerida osa sünde automaatselt, kui ametnik oma tegevusega konkreetsesse juhtumisse lisaväärtust ei loo. Seega väheneb ametniku roll sünni registreerimisel veelgi.

35 KOV-i registreerisid ühe või vähem kui ühe sünni nädalas, st alla 52 sünni aastas. Sellise väikese koormuse juures on nende perekonnaseisuametnike koolitusele kuluv aeg ja eksamite sooritamine ebaproportsionaalne osutatavate teenuste hulgaga.

Muudatusel võib inimestele olla ka emotsionaalne mõju. Kui inimesed on harjunud oma elukohajärgses KOV-is ametnikuga suhtlema ja menetlusi seal tegema, siis edaspidi peab osa inimesi minema MK KOV-i, kus nad ei pruugi ametnikku tunda. See võib olla mõnele inimesele emotsionaalselt raske. Kui aga arvestada asjaolu, et sünni registreerimise menetlusega puututakse elu jooksul kokku harva, siis ei saa inimesel tekkida harjumust kindlas kohas sündi registreerida.

Selle muudatuse positiivne külg inimestele on see, et kui sünni registreerimise menetlusega tegeleb MK KOV-i ametnik, on tal tõenäoliselt rohkem kogemusi ja ta on pädevam. Seega võib menetlus muutuda inimesele kiiremaks, sest ametnik ei pea menetluse läbiviimiseks juhendamist küsima ning saab kande RR-i kiiresti ära teha.

Muudatuse puhul peab silmas pidama ka seda, et enamasti sünnitatakse Eestis sünnitushaiglates, mis asuvad suuremates keskustes, seega ei pea inimene sünni registreerimiseks kaugele sõitma. Lapse sünni saab MK KOV-is registreerida näiteks kohe sünnitusmajast lahkumise järel.

**Järeldus mõju olulisuse kohta:** muudatusel on teatud KOV-idele koormav mõju, sest osa KOV‑idest ei saa edaspidi enam sünde registreerida ja nendes KOV-ides töötavad sünde registreerivad ametnikud peavad leidma uue töö või peab KOV nende tööülesandeid muutma. MK KOV-ides võib kohapeal sündide registreerimiste arv kasvada, sest kõikides KOV-ides ei saa enam sündi registreerida ning kohapeal sünni registreerimised võivad MK KOV-ides vähesel määral suurendada nende töökoormust. Muudes valdkondades muudatus mõju ei avalda ja seega muud mõju ei hinnata.

**4.2. Võimaldada moodustada EL-i kodanikule isikukood elukoha registreerimise menetluses ilma eraldi isikukoodi andmise menetluseta**

**4.2.1. Mõju riigi- ja kohaliku omavalitsuse asutuste korraldusele**

Mõju sihtrühm: KOV-id (79)

Sihtrühm on **väike**, hõlmates KOV-i ametnikke, kes registreerivad elukohti. Neid on u 300.

Muudatus mõjutab KOV-i ametnikke, sest neil ei ole vaja edaspidi anda EL-i kodanikule isikukoodi eraldi menetluses, vaid see antakse elukoha registreerimise menetluse osana.

Mõju ulatus on **keskmine**. Võivad kaasneda muutused sihtrühma käitumises, kuid eeldatavasti ei too need kaasa kohanemisraskusi. KOV-i ametnikud saavad viia läbi ühe menetluse, kus nad annavad EL-i kodanikule nii isikukoodi kui ka registreerivad tema elukoha. Muudatus lihtsustab KOV-i ametnike tööd ja hoiab kokku nende tööaega keerulisemate menetluste jaoks. Siseministeeriumi rahvastiku toimingute osakonna ametnikud juhendavad elukoha registreerijaid nii enne muudatuse jõustumist kui ka hiljem praktika käigus. Näiteks saavad elukoha registreerijad esitada küsimusi telefoni või meili teel ja ka näiteks iga kuu KOV-ide infotunnis, mida korraldab Siseministeeriumi rahvastiku toimingute osakond.

Mõju esinemise sagedus on **keskmine**. KOV-i ametnikud registreerivad EL-i kodanike elukohti regulaarselt tööpäeviti. Mõju sagedus varieerub: osa KOV-i ametnikke puutub sellega kokku rohkem, osa vähem.

Ebasoovitava mõju kaasnemise risk on **väike**. Muudatus on KOV-idele positiivne, sest kahe menetluse asemel saavad KOV-i ametnikud viia läbi ühe. See hoiab kokku nende tööaega keerulisemate menetluste jaoks. Ametnikud peavad ühel korral seadusmuudatusega tutvuma, uue reegli endale selgeks tegema ja seejärel selle järgi käituma. Vajaduse korral saavad ametnikud tutvuda neile koostatava juhendmaterjalidega ja küsida abi ka Siseministeeriumi rahvastiku toimingute osakonna ametnikelt.

**4.2.2. Sotsiaalne mõju**

Mõju sihtrühm: EL-i kodanikud, kellele tuleb anda isikukood.

Sihtrühm on **keskmine**. 2022. aastal anti elukoha registreerimiseks EL-i kodanikele isikukoodi taotluse alusel 2961 isikukoodi. 2021. aastal anti samal eesmärgil 3526 isikukoodi. Võrdluseks: 2023. aastal anti kokku 31 668 isikukoodi ja 2024. aasta 30. septembri seisuga on antud 21 252 isikukoodi.

Mõju ulatus on **keskmine**. Võivad kaasneda muutused sihtrühma käitumises, kuid eeldatavasti ei too need kaasa kohanemisraskusi. EL-i kodanikele antakse edaspidi ühes menetluses nii isikukood kui ka registreeritakse elukoht ja neil on vaja selleks esitada vaid üks taotlus. Praegu on vaja täita kaks avaldust, mis on inimesele koormav.

Mõju esinemise sagedus on **väike**. EL-i kodanikud ei pea isikukoodi taotlema regulaarselt ega tihti, vaid üksnes ühel korral Eestisse saabumisel. Järgmistel kordadel, kui neil on isikukood juba olemas, saavad nad esitada vaid oma uue elukoha andmed ja siis on neil võimalik seda teha juba turvalise veebikeskkonna kaudu.

Ebasoovitava mõju kaasnemise risk **puudub**. Muudatus on EL-i kodanikele positiivne, sest kahe menetluse asemel viiakse läbi üks. Seega peab EL-i kodanik esitama vaid ühe taotluse, mille alusel antakse talle isikukood ja registreeritakse elukoht. See vähendab EL-i kodaniku halduskoormust ja hoiab kokku tema aega.

**Järeldus mõju olulisuse kohta:** muudatusel ei ole olulist koormavat mõju. Seega ei ole mõju oluline. Muudes valdkondades muudatus mõju ei avalda ja seega muud mõju ei hinnata.

**4.3. Abielu lahutamise avaldustelt ja kannetelt nende väljade eemaldamine, kuhu tuleb abikaasadel märkida, mitmendat abielu lahutatakse**

**4.3.1. Mõju riigi- ja kohaliku omavalitsuse asutuste korraldusele**

I

Mõju sihtrühm: MK KOV-id (16)

Sihtrühm on **väike**. Muudatus mõjutab KOV-ides abielulahutustega tegelevaid perekonnaseisuametnikke, keda on igas MK KOV-is üldjuhul 1–2.

Muudatus mõjutab MK KOV-i ametnikke, sest neil ei ole vaja edaspidi kontrollida, kas abielulahutamise avaldusel on inimene märkinud, mitmendat abielu ta lahutab, ning ametnik ei pea seda teavet märkima ka abielu lahutamise kandele.

Mõju ulatus on **väike**. Muudatusega ei muutu sihtrühma käitumine ja muudatus ei too kaasa vajadust muudatusega seonduvate kohanemistegevuste järele. Ametnikud peavad ühel korral muudatusega tutvuma, uue reegli endale selgeks tegema ja seejärel selle järgi käituma.

Mõju esinemise sagedus on samuti **väike**, arvestades lahutatud abielude koguarvu (vt tabel). Kuna abielu saab lahutada nii MK KOV-is, kohtus kui ka notari juures, viib MK KOV läbi vaid osa lahutusmenetlustest.

**Tabel.** Lahutatud abielude arv aastatel 2022–2024 (allikas: rahvastikuregister)

|  |  |  |  |  |
| --- | --- | --- | --- | --- |
| **Abielulahutaja** | **2022. aasta** | **2023. aasta** | **2024. aasta** | **2025. aasta 1. septembri seisuga** |
| Kohus | 444 | 182 | 497 | 296 |
| MK KOV | 1933 | 1964 | 2202 | 1542 |
| Notar | 501 | 559 | 591 | 364 |
| **Lahutusi kokku** | **2878** | **2705** | **3290** | **2202** |

Kõik lahutamise avaldused ei lõppe alati abielulahutusega, näiteks kui abikaasad otsustavad enne lahutuspäeva ümber. Seega võib avaldusi olla rohkem kui abielu lahutamise kandeid.

Ebasoovitava mõju kaasnemise risk **puudub**. Lihtsustub MK KOV-ide töö, sest selgitama peab vähem, kuna vormidest jäetakse välja osa, mis ei olnud üheselt mõistetav – kas küsimus eeldab vastust, mitmes lahutusega lõppev abielu see inimesele on või mitmes lõppev abielu see temale üleüldse on (abielu võib lõppeda ka surmaga). Samas ei oma abielu lahutamise menetluses tähtsust, mitmes abielu läbi saab. Seega on muudatus KOV-idele positiivne, sest suureneb õigusselgus ja väheneb töökoormus selgitamise arvelt. See hoiab kokku nende tööaega keerulisemate menetluste jaoks.

II

Sihtrühm: SMIT ja Siseministeerium – kokku umbes kümme teenistujat. Sihtrühm on **väike**.

Mõju ulatus ja sagedus on **väikesed**. Eelnõu jõustumise ajaks on SMIT-il vaja teha IT arendustöid. Siseministeeriumil võib pärast eelnõu jõustumist esialgu vähesel määral suureneda selgitusvajadus, sest inimesed võivad pöörduda muudatusega seoses ka Siseministeeriumi poole. Muudatus võib seega esialgu töökoormust veidi kasvatada, kuid see on ajutine. Kohanemine võib võtta aega, kuid see on ühekordne.

Siseministeeriumil on vaja ühekordselt muuta ka määruse nr 8 vorme. Siseministeerium peab ette valmistama abielu lahutamise avalduste ja kannete vormid, need kujundama ning määrusega kehtestama. See tähendab, et tellida tuleb uute vormide kujundamine ja tükkimine, kuid see on ühekordne tegevus. Siseministeerium on ka varem vorme muutnud ja neid määrusega kehtestanud, seega ei vaja see tegevus kohanemiseks lisategevusi.

Ebasoovitava mõju kaasnemise risk **puudub**. SMIT-i ja Siseministeeriumi töökorraldus oluliselt ei muutu.

**4.3.2. Sotsiaalne mõju**

Mõju sihtrühm: isikud, kes esitavad abielu lahutamise avalduse

Sihtrühm on **väike**, hõlmates aastas ligikaudu 3000 abielu lahutust (vt lahutatud abielude arvu aastatel 2022–2024 tabelist nr 1).

Mõju ulatus on **väike**. Eeldatavasti ei kaasne muutusi sihtrühma käitumises. Tegemist on vaid ühe välja eemaldamisega abielu lahutamise avalduselt. Tõenäoliselt ei pane inimesed selle välja eemaldamist vormilt tähele.

Mõju ulatus ja esinemise sagedus on **väikesed**. Mõju esinemise sagedus on **väike**, kuna inimene ei puutu sünni registreerimisega kokku regulaarselt ega tihti, üldjuhul tuleb seda inimese elus harva ette ning mõni inimene ei puutu muudatusega kunagi kokku.

Ebasoovitava mõju kaasnemise risk **puudub**. Muudatus on isikule positiivne, sest suureneb õigusselgus.

**Järeldus mõju olulisuse kohta:** muudatusel ei ole olulist koormavat mõju. Seega ei ole mõju oluline. Muudes valdkondades muudatus mõju ei avalda ja seega muud mõju ei hinnata.

**4.4. Meditsiinilise sünnitõendi mõiste asendamine tervishoiuteenuse osutaja tõendi mõistega**

**4.4.1. Mõju riigi- ja kohaliku omavalitsuse asutuste korraldusele**

Mõju sihtrühm: MK KOV-id (16)

Kuna sündi saab registreerida edaspidi vaid MK KOV-ides, siis mõju kõigile 79 KOV-ile ei hinnata.

Sihtrühm on **väike**. Muudatus mõjutab MK KOV-ides sünde registreerivaid perekonnaseisuametnikke, keda on igas MK KOV-is üldjuhul 1–2.

Mõju ulatus on **väike**, muudatus ei too kaasa muutust sihtrühma käitumises ega eelda eraldi tegevusi kohanemiseks. Ametnikud peavad ühel korral muudatusega tutvuma, uue reegli endale selgeks tegema ja seejärel selle järgi käituma.

Mõju esinemise sagedus on **keskmine**. Perekonnaseisuametnikud puutuvad muudatusega kokku regulaarselt ehk igal tööpäeval. Suur osa MK KOV-i perekonnaseisuametnikest on seni viinud sünni registreerimise menetlusi üldjuhul läbi igal tööpäeval, näiteks Tartu Linnavalitsus registreeris 2023. aastal 826 sündi, Tallinna Perekonnaseisuamet 3609 ja Pärnu Linnavalitsus 373 sündi. 2025. aasta esimese üheksa kuuga registreeris Tartu Linnavalitsus 109 sündi, Tallinna Perekonnaseisuamet 646 sündi ja Pärnu linnavalitsus 37 sündi.

Ebasoovitava mõju kaasnemise risk **puudub**. Lihtsustub MK KOV-ide töö, sest mõiste erinevustest tulenevaid küsimusi peab vähem selgitama. Seega on muudatus MK KOV-idele positiivne, sest suureneb õigusselgus ja väheneb töökoormus selgitamise arvelt. See hoiab kokku ametnike tööaega keerulisemate menetluste jaoks.

**4.4.2. Sotsiaalne mõju**

Mõju sihtrühm: sünde registreerivad lapsevanemad või teised lapse seaduslikud esindajad

Sihtrühm on teoreetiliselt **suur**, sest sünni registreerimise menetlustega võivad ühel või teisel viisil elu jooksul kokku puutuda kõik Eesti elanikud, keda Statistikaameti kodulehe andmetel (2024. aasta 11. novembri seisuga) on 1 374 687 inimest.

Mõju ulatus on **väike**. Eeldatavasti ei kaasne muutusi sihtrühma käitumises. Tegemist on vaid mõiste muutmisega.

Mõju ulatus ja esinemise sagedus on **väikesed**.

Ebasoovitava mõju kaasnemise risk **puudub**. Muudatus on isikule positiivne, sest suureneb õigusselgus.

**Järeldus mõju olulisuse kohta:** muudatusel ei ole olulist koormavat mõju. Seega ei ole mõju oluline. Muudes valdkondades muudatus mõju ei avalda ja seega muud mõju ei hinnata.

**4.5. Määruse nr 51 pealkirja muutmine seoses RRS-i § 53 lõikes 13 sätestatud volitusnormi sõnastuse muutmisega**

Kuna tegemist on vaid määruse nr 51 pealkirja muutmisega, sisulisi muudatusi määruses nr 51 ei tehta. Seega selle muudatusega seoses mõju ei kaasne ja seda ei hinnata.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Muudatusega seotud tegevused, kulud ja tulud on analüüsitud perekonnaseisutoimingute seaduse, rahvastikuregistri seaduse ja riigilõivuseaduse muutmise seaduse[[16]](#footnote-16) eelnõu seletuskirjas. Eelnõuga kaasnevad vormide kujundamise ja trükkimise kulud. RR-i kulud kaetakse selle pidamiseks ette nähtud olemasolevast riigieelarverahast. Muid eelnõuga seotud kulusid, tulusid ega lisategevusi eelnõuga ei kaasne.

**6. Määruse jõustumine**

Eelnõu § 4 punktid 1–4 ja 6–8 jõustuvad 1. jaanuaril 2026. aastal ning ülejäänud eelnõu jõustub 2. detsembril 2025. aastal, sest samadel kuupäevadel jõustuvad ka perekonnaseisutoimingute seaduse, rahvastikuregistri seaduse ja riigilõivuseaduse muutmise seaduse[[17]](#footnote-17) sätted.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi (EIS) kaudu kooskõlastamiseks Justiits- ja Digiministeeriumile, Majandus- ja Kommunikatsiooniministeeriumile, Rahandusministeeriumile, Regionaal- ja Põllumajandusministeeriumile, Sotsiaalministeeriumile ja Välisministeeriumile ning arvamuse avaldamiseks Andmekaitse Inspektsioonile, Eesti Linnade ja Valdade Liidule, Eesti Perekonnaseisuametnike Kutseliidule ja SMIT-ile.

1. [XV Riigikogu 687](https://www.riigikogu.ee/tegevus/eelnoud/eelnou/5912a128-def4-4103-ab49-235ba677df91/perekonnaseisutoimingute-seaduse-rahvastikuregistri-seaduse-ja-riigiloivuseaduse-muutmise-seadus/). [↑](#footnote-ref-1)
2. [XV Riigikogu 687](https://www.riigikogu.ee/tegevus/eelnoud/eelnou/5912a128-def4-4103-ab49-235ba677df91/perekonnaseisutoimingute-seaduse-rahvastikuregistri-seaduse-ja-riigiloivuseaduse-muutmise-seadus/). [↑](#footnote-ref-2)
3. [RT II, 04.03.2023, 2](https://www.riigiteataja.ee/akt/204032023002). [↑](#footnote-ref-3)
4. [XV Riigikogu 687](https://www.riigikogu.ee/tegevus/eelnoud/eelnou/5912a128-def4-4103-ab49-235ba677df91/perekonnaseisutoimingute-seaduse-rahvastikuregistri-seaduse-ja-riigiloivuseaduse-muutmise-seadus/). [↑](#footnote-ref-4)
5. [XV Riigikogu 687](https://www.riigikogu.ee/tegevus/eelnoud/eelnou/5912a128-def4-4103-ab49-235ba677df91/perekonnaseisutoimingute-seaduse-rahvastikuregistri-seaduse-ja-riigiloivuseaduse-muutmise-seadus/). [↑](#footnote-ref-5)
6. [RT I, 20.09.2023, 5](https://www.riigiteataja.ee/akt/120092023005). [↑](#footnote-ref-6)
7. [XV Riigikogu 687](https://www.riigikogu.ee/tegevus/eelnoud/eelnou/5912a128-def4-4103-ab49-235ba677df91/perekonnaseisutoimingute-seaduse-rahvastikuregistri-seaduse-ja-riigiloivuseaduse-muutmise-seadus/). [↑](#footnote-ref-7)
8. [XV Riigikogu 687](https://www.riigikogu.ee/tegevus/eelnoud/eelnou/5912a128-def4-4103-ab49-235ba677df91/perekonnaseisutoimingute-seaduse-rahvastikuregistri-seaduse-ja-riigiloivuseaduse-muutmise-seadus/). [↑](#footnote-ref-8)
9. [XV Riigikogu 687](https://www.riigikogu.ee/tegevus/eelnoud/eelnou/5912a128-def4-4103-ab49-235ba677df91/perekonnaseisutoimingute-seaduse-rahvastikuregistri-seaduse-ja-riigiloivuseaduse-muutmise-seadus/). [↑](#footnote-ref-9)
10. [XV Riigikogu 687](https://www.riigikogu.ee/tegevus/eelnoud/eelnou/5912a128-def4-4103-ab49-235ba677df91/perekonnaseisutoimingute-seaduse-rahvastikuregistri-seaduse-ja-riigiloivuseaduse-muutmise-seadus/). [↑](#footnote-ref-10)
11. [XV Riigikogu 687](https://www.riigikogu.ee/tegevus/eelnoud/eelnou/5912a128-def4-4103-ab49-235ba677df91/perekonnaseisutoimingute-seaduse-rahvastikuregistri-seaduse-ja-riigiloivuseaduse-muutmise-seadus/). [↑](#footnote-ref-11)
12. Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus). – [ELT L 119, 4.5.2016, lk 1–88](https://eur-lex.europa.eu/legal-content/ET/TXT/?uri=CELEX%3A32016R0679&qid=1706168224816). [↑](#footnote-ref-12)
13. Inimesel on õigus nõuda, et kõik avaliku võimu teostajad oleksid aktiivsed põhiõiguse rikkumise ärahoidmisel, rakendades selleks vajalikke abinõusid. [↑](#footnote-ref-13)
14. Jaanimägi, Katri, Liiri Oja 2020. PS-i § 26 kommentaarid, p 24. – [Eesti Vabariigi põhiseadus. Kommenteeritud väljaanne](https://pohiseadus.ee/public/PSkomm2020.pdf). Viies, parandatud ja täiendatud väljaanne. Toim. Ülle Madise (peatoimetaja), Hent Kalmo, Oliver Kask, Peep Pruks. Tallinn: Tallinna Raamatutrükikoda, lk 387–396. [↑](#footnote-ref-14)
15. [RT I, 12.03.2022, 1](https://www.riigiteataja.ee/akt/112032022001). [↑](#footnote-ref-15)
16. [XV Riigikogu 687](https://www.riigikogu.ee/tegevus/eelnoud/eelnou/5912a128-def4-4103-ab49-235ba677df91/perekonnaseisutoimingute-seaduse-rahvastikuregistri-seaduse-ja-riigiloivuseaduse-muutmise-seadus/). [↑](#footnote-ref-16)
17. [XV Riigikogu 687](https://www.riigikogu.ee/tegevus/eelnoud/eelnou/5912a128-def4-4103-ab49-235ba677df91/perekonnaseisutoimingute-seaduse-rahvastikuregistri-seaduse-ja-riigiloivuseaduse-muutmise-seadus/). [↑](#footnote-ref-17)